**Skitur i Langsua, Jotunheimens forgård**

Bli med til Langsua, hvor etappene er korte og terrenget snilt. Men såklart, selv i uvær kan de enkleste etappene bli lange og krevende. Om du ikke har gått mye i fjellet på vinterstid, er denne fin å slenge seg med på. Langsua kalles Jotunheimens forgård, på fine dager kan man se fjellene ruve i horisonten.

**Program:**

**Dag 1: Ankomst Liomseter, ca 16 km, ca 5-6 t.**  
Oppmøte på Lillehammer og videre med ekstrabuss til Synstgardsetra. Vi følger den lokalt merkede og preparerte skiløypa noen kilometer før vi tar av på DNTs kvistede rute mellom Øvre Ongsjøen og Slivatnet. Videre sørover, over Revåa på helårsbru, over myrene vest for nordre Suluhøgda (1122 moh) og ned til Liomseter (915 moh). Middag, informasjon og sosialt samvær på kvelden.

**Dag 2: Liomseter - Haldorbu (selvbetjent), ca 17km, ca 5-6t**  
Slak oppoverbakke mot Brennfjellet, og videre over Dølnfjellet. Der kan vi skue fjellene Søre og Nordre Langsua. Vi snur mot vest og ankommer Haldorbu (1025moh). Hytta er selvbetjent, så vi lager mat i fellesskap.

**Dag 3: Haldorbu - Storkvolvbua (selvbetjent), ca 12km, ca 4t**  
Vi følger kvistingen nordover og øst for fjellene Søre og Nordre Langsua. Vi ankommer etterhvert Storkvolvbua (1200moh).

**Dag 4: Storkvolvbua - Liomseter, ca 15km, 5t.**  
I åpent og småkupert terreng velger vi rute etter vær og føre tilbake til Liomseter (915 moh.)

**Dag 5: Liomseter - Syntsgardseter (parkeringsplass), ca 16 km - hjemreise**  
Etter frokost tar vi på oss skiene og går tilbake til Synstgardseter. Ekstrabuss fra Synstgardseter til Lillehammer stasjon hvor vi avslutter turen.

[**Gradering av turen**](https://www.dntoslo.no/graderingfellesturer/): lengde blå/terreng blå  
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.